రైతుకు విపత్తులే విపత్తులు
- 2,200 కోట్ల పరిహారం పెండింగ్‌
-  కేంద్రం ఇచ్చిన 400 కోట్లు మళ్లింపు
- ఎపి రుణ మాఫీకి లంకె
- ఏడాదిన్నర నుంచి అన్నదాతల నిరీక్షణ
               హైదరాబాద్‌ : సమైక్య రాష్ట్రంలో 2013లో సంభవించిన విపత్తుల వలన పంటలు నష్టపోయిన రైతులకు చెల్లించాల్సిన రూ.2,200 కోట్ల పెట్టుబడి రాయితీ (ఇన్‌పుట్‌ సబ్సిడీ)ని ఆంధ్రప్రదేశ్‌లో చంద్రబాబు సర్కారు ఎగ్గొట్టింది. రైతులకు రుణ మాఫీ అమలు చేసినందున ఇన్‌పుట్‌ సబ్సిడీ ఇచ్చేది లేదని మొరాయించింది. పరిహారం చెల్లింపునకు కేంద్రం నుంచి విడుదలైన సుమారు 400 కోట్ల నిధులను రైతులకు పంపిణీ చేయకుండా రాష్ట్ర ఖజానాలో జమ చేసుకుంది. ఏడాదిన్నర నుంచి నష్ట పరిహారం కోసం రైతులు ఎదురు చూస్తున్నారు. ఉమ్మడి రాష్ట్రం ఉండగా 2013 ఖరీఫ్‌లో వరుసగా మూడు తుపాన్లొచ్చి పంటలను ముంచెత్తాయి. అకాల భారీ వర్షాలతో చేలు ముంపునకు గురయ్యాయి. అదే సంవత్సరం కొన్ని ప్రాంతాల్లో తీవ్ర దుర్భిక్షం ఏర్పడింది. తుపాన్లు, వరదలు, కరువు మండలాల్లో పంటలు దెబ్బతిన్న రైతులకు రూ.2,200 కోట్ల పరిహారం చెల్లించాలని అంచనా వేశారు. రెండు విడతల్లో కేంద్ర బృందాలు విపత్తు ప్రాంతాల్లో పర్యటించి కేంద్రానికి నివేదికలిచ్చాయి. తుపాన్ల వలన నష్టపోయిన రైతాంగానికి 1,335 కోట్లు, అకాల భారీ వర్షాల బారిన పడ్డ అన్నదాతలకు 278 కోట్లు, కరువు రైతులకు 545 కోట్లు వెరసి 2,188 కోట్లు పరిహారం చెల్లించాలని లెక్కలేశారు. అలాగే 2012లో వచ్చిన నీలం తుపాను బాధితులకు ఇన్‌పుట్‌ సబ్సిడీ కింద మరో 26 కోట్లు పంపిణీ చేయాల్సి ఉంది. వైపరీత్యాలపై క్షుణ్ణంగా పరిశీలించిన కేంద్రం తుపాన్ల రైతుల పరిహారం కోసం సుమారు 400 కోట్లు విడుదల చేసింది. రాష్ట్ర విభజన అనంతరం ఏపికి ఆ నిధులు రాగా, వాటిని సర్కారు రైతులకు పంపిణీ చేయలేదు. కేంద్రం తన నిబంధనల ప్రకారం ఇన్‌పుట్‌ సబ్సిడీ నిధులిచ్చింది. రాష్ట్రం తాను పెట్టిన నిబంధనల ప్రకారం పరిహారం పంపిణీ చేయాలంటే కొంత మొత్తాన్ని తన ఖజానా నుంచి పెట్టుకోవాలి. కేంద్ర నిధులకు జోడించి రైతులకు పంపిణీ చేయాలి. కానీ చంద్రబాబు ప్రభుత్వం రైతులకు ఇన్‌పుట్‌ సబ్సిడీ చెల్లించకుండా కేంద్ర నిధులను తన ఖాతాలో వేసుకున్నట్లు తెలిసింది. తెలంగాణ ప్రభుత్వం కేంద్ర నిధులను రైతులకు పంపిణీ చేసిందని చెబుతున్నారు. ఇక 2013 కరువు రైతులకు కేంద్రం రూపాయి కూడా విడుదల చేయలేదు.
ప్రధాని సాయం 550 కోట్లు
     2014లో ఉత్తరాంధ్రను అతలాకుతలం చేసిన హుదూద్‌ పెను తుపాను బాధితులను ఆదుకునేందుకు ప్రధాని నరేంద్ర మోడీ తక్షణ సాయం కింద రూ.వెయ్యి కోట్లు ప్రకటించగా ఇప్పటి వరకు రాష్ట్రానికి అందింది రూ.550 కోట్లే. కాగా కేంద్ర, రాష్ట్ర ప్రభుత్వాలు మూడు విడతల్లో 736 కోట్లు వచ్చాయని కాకి లెక్కలు చెబుతున్నాయి. తొలి విడతలో 400 కోట్లు, రెండో దశలో 150 కోట్లు వచ్చాయి. ప్రతి సంవత్సరం సాధారణంగా రాష్ట్రానికి కేటాయించిన విపత్తు నిధులను ప్రధాని సాయం కింద వాడుకోవాలని కేంద్రం ఉచిత సలహా ఇచ్చింది. సాధారణ విపత్తు నిధుల్లో 75 శాతం కేంద్రం, 25 శాతం రాష్ట్రం భరిస్తాయి. రాష్ట్రానికి కేటాయించిన 248 కోట్లలో కేంద్ర వాటా (75 శాతం) 186 కోట్లను హుదూద్‌కు వాడారు. వాటితో కలుపుకుంటే ప్రధాని ప్రకటించిన వెయ్యి కోట్ల సాయంలో 736 కోట్లు వచ్చినట్లు లెక్క. సాధారణంగా ప్రతి ఏడాదీ రాష్ట్రానికి ఇచ్చే నిధులను ప్రధాని సాయంలో వేశారని అధికారులు వెల్లడించారు.
మీ స్నేహితులకు రికమెండ్ చెయ్యండి